Document ID: 31988R0442

31988R0442
L 045/25
JURNALUL OFÍCIAL AL UNIUNII EUROPENE
REGULAMENTUL (CEE) NR. 442/88 AL COMISIEI
din 17 februarie 1988
de modificare a Regulamentelor (CEE) nr. 2315/76 și (CEE) nr. 2191/81 privind vânzarea untului la preț redus și acordarea unui ajutor pentru achiziționarea untului de către instituțiile și colectivitățile fără scop lucrativ
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul Consiliului (CEE) nr. 804/68 din 27 iunie 1968 privind organizarea comună a pieței în sectorul laptelui și produselor lactate (1), modificat ultima dată de Regulamentul (CEE) nr. 3904/87 (2), în special articolul 6 alineatul (7) și articolul 12 alineatul (3),
întrucât Regulamentul Comisiei (CEE) nr. 2191/81 (3), modificat ultima dată de Regulamentul (CEE) nr. 2402/86 (4), prevede acordarea unui ajutor la achiziționarea untului de către instituțiile și colectivitățile fără scop lucrativ; întrucât, ținând seama de situația actuală a pieței untului și de mărimea stocurilor publice, este indicat a se face din nou posibilă vânzarea untului din stocul public la instituții și colectivități fără scop lucrativ, fără a se elimina din acest motiv posibilitatea de a acorda ajutorul prevăzut în temeiul Regulamentului (CEE) nr. 2191/81; întrucât se impune modificarea în acest scop a Regulamentului (CEE) nr. 2315/76 al Comisiei din 24 septembrie 1976 privind vânzarea untului din stoc public (5), modificat ultima dată de Regulamentul (CEE) nr. 3127/87 (6);
întrucât este necesar să se stabilească din nou prețul de vânzare a untului și condițiile care trebuie îndeplinite pentru a putea beneficia de acesta, precum și valoarea garanției destinate a asigura efectuarea normelor menționate;
întrucât ar trebui să se stabilească din nou valoarea ajutorului prevăzut în Regulamentul (CEE) nr. 2191/81; întrucât, în plus, se impune, pe de o parte, adaptarea articolului 2 alineatul (3) din același regulament ținându-se seama de abrogarea Regulamentului (CEE) nr. 1269/79 al Consiliului (7) și de trimiterea la noul Regulament al Consiliului (CEE) nr. 3667/83 din 19 decembrie 1983 privind continuarea importului de unt neozeelandez către Regatul Unit în condiții specifice (8), modificat ultima dată de Regulamentul (CEE) nr. 2335/86 (9), și, pe de altă parte, ținându-se seama de experiența dobândită, se impune înlocuirea metodei de fixare la nivel național a cantității maxime individuale cu fixarea unei limite maxime comunitare;
întrucât măsurile prevăzute în prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
În Regulamentul (CEE) nr. 2315/76 se inserează următorul articolul 4a:
„Articolul 4a
(1) Prin derogare de la articolele 1 și 2, untul se vinde la un preț egal cu prețul de achiziționare practicat de organismul de intervenție în momentul încheierii contractului de vânzare, micșorat cu 30 ECU la 100 kilograme, cu condiția ca acesta să fie utilizat de către instituțiile sau colectivitățile fără scop lucrativ în conformitate cu dispozițiile Regulamentului (CEE) nr. 2191/81 și să beneficieze de ajutorul prevăzut în acest regulament.
(2) Organismul de intervenție vinde untul doar dacă, cel târziu în momentul încheierii contractului de vânzare, se constituie o garanție egală cu micșorarea prețului prevăzută în alineatul (1), majorată cu 3 ECU, pentru a asigura respectarea principalelor condiții pentru preluarea untului de către beneficiari și utilizarea sa în conformitate cu dispozițiile Regulamentului (CEE) nr. 2191/81.”
Articolul 2
Regulamentul (CEE) nr. 2191/81 se modifică după cum urmează:
1.
La articolul 2:
-
la alineatul (1), suma de „178 ECU” se înlocuiește cu „165 ECU”;
-
alineatul (3) se înlocuiește cu următorul text:
„(3) Ajutorul menționat în alineatul (1) nu se poate cumula, în ceea ce privește Regatul Unit, cu reducerea prealabilă a taxei speciale menționate în articolul 3 alineatul (1) din Regulamentul (CEE) nr. 3667/83.
În acest sens, valoarea ajutorului menționat în alineatul (1) se micșorează cu valoarea reducerii taxei speciale menționate.”
2.
La articolul 3, alineatul (4) se înlocuiește cu următorul text:
„(4) Cantitatea maximă de unt menționată în alineatul (3) litera (c) se stabilește la 2 kilograme pe lună și pe consumator aparținând unității beneficiare.”
Articolul 3
Prezentul regulament intră în vigoare la 1 aprilie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 februarie 1988.

Labels: 3
4
17
19